A.Ozadje

AIEM („Arbitrio sobre las Importaciones y Entregas de Mercancías en las islas Canarias“) je davek na izdelke, uvožene na Kanarske otoke ali pridobljene na njih. Glede na številne omejitve, s katerimi se soočajo Kanarski otoki, Sklep Sveta št. 377/2014/EU z dne 12. junija 2014 o davku AIEM, ki se uporablja na Kanarskih otokih, določa posebne davčne ureditve. Zlasti pooblašča Kraljevino Španijo, da nekatere izdelke, proizvedene na Kanarskih otokih in navedene v Prilogi k Sklepu, oprosti davka AIEM ali ga delno zniža. To pooblastilo se uporablja od 1. julija 2014 do 31. decembra 2020. Razlika v obdavčitvi med izdelki, ki se redno obdavčujejo, in izdelki, za katere se uporablja oprostitev ali delno znižanje davka, ne sme biti višja od 5 %, 10 %, 15 % ali 25 %, odvisno od izdelka.

Navedeni sklep je nadomestil Odločbo Sveta 2002/546/ES z dne 20. junija 2002 in temelji na členu 349 Pogodbe o delovanju Evropske unije, ki Kanarskim otokom podeljuje status najbolj oddaljene regije EU. Ta člen priznava stalne omejitve, s katerimi se soočajo najbolj oddaljene regije, tj. oddaljenost, otoška lega, majhnost, težavna topografija in podnebje ter ekonomska odvisnost od maloštevilnih proizvodov, in omogoča sprejetje posebnih ukrepov, prilagojenih tem regijam. Razlogi za sprejetje posebnih ureditev so težave, s katerimi se soočajo Kanarski otoki zaradi svoje izolirane lege in razdrobljenosti lokalnega trga. Te so povezane predvsem z višjimi proizvodnimi stroški (promet, energija, dobava surovin, obdelava odpadkov itd.) in majhno diverzifikacijo gospodarstva, ki je šibkejše in dovzetnejše za negativne spremembe kot evropski in svetovni trgi.

Z drugimi besedami, posebni ukrepi so bili uvedeni za izravnavo omejitev, s katerimi se soočajo Kanarski otoki, da bi se na ta način omogočil razvoj gospodarstva na otočju. Ukrepi so ciljno usmerjeni v okrepitev domače industrije z izboljšanjem njenega konkurenčnega položaja, ki je slabši zaradi lege, strukture in velikosti trga.

Člen 2 Sklepa Sveta št. 377/2014/EU določa, da španski organi Komisiji najpozneje do 30. septembra 2017 predložijo poročilo o uporabi ureditev v zvezi z davkom AIEM. Namen poročila je oceniti vpliv sprejetih ukrepov in njihov prispevek k spodbujanju ali ohranjanju lokalnih gospodarskih dejavnosti, ob upoštevanju omejitev, ki vplivajo na Kanarske otoke. Španija je oktobra 2017 Komisiji predložila vmesno poročilo (Priloga 1). Priložen je tudi prevod poročila v angleščino (Priloga 2). Komisija je v letu 2018 izvajala dodatno analizo in se je morala večkrat posvetovati s španskimi organi, da bi lahko dokončala oceno.

Poleg tega mora Komisija v skladu s členom 2 Sklepa Sveta št. 377/2014/EU Svetu predložiti poročilo z analizo ekonomskih in socialnih vidikov uporabe teh posebnih ureditev v zvezi z davkom AIEM ter po potrebi predlog za prilagoditev določb navedenega sklepa.

B.Povzetek

Namen tega poročila je preučiti vpliv ukrepov, sprejetih v skladu s Sklepom, v obdobju od 1. julija 2014 do konca leta 2016 in oceniti njihov prispevek k spodbujanju ali ohranjanju lokalnih gospodarskih dejavnosti. Pri tem so bile ustrezno upoštevane ovire, s katerimi se soočajo Kanarski otoki.

Na splošno se zdi, da so vzpostavljeni ukrepi med letoma 2014 in 2016 prispevali h gospodarskemu okrevanju te najbolj oddaljene regije. Zaradi oprostitev AIEM so opazni pozitivni trendi, kot so rast bruto domačega proizvoda (BDP) in povečanje števila podjetij in ustvarjenih delovnih mest. V istem obdobju se je prihodek od davka AIEM povečal. Prav tako se je med letoma 2014 in 2016 povečal uvoz izdelkov, za katere velja AIEM. Primerjava lokalnih izdelkov, za katere so veljali in še vedno veljajo zadevni posebni ukrepi, in primerljivih uvoženih izdelkov, za katere velja AIEM, ni razkrila merljivih negativnih učinkov na uvožene izdelke v zadevnih kategorijah blaga.